SKRIFTLIG FORESPØRGSEL P-2230/03

af Ole Sørensen (ELDR) til Kommissionen

(30. juni 2003)

Om: Godkendelse af universalkøretøj i Danmark

Sagen drejer sig om virksomheden HWH fra Hadsund, der har fået afslag fra Færdselsstyrelsen på godkendelsen af et nyt universalkøretøj LADOG. Køretøjet er af tysk fabrikat, og er et universalkøretøj, der specielt er beregnet til den kommunale sektor.

Århus Amt Vejentreprenør har i perioden fra 11. november 2002 og tre måneder frem fået dispensation fra rigspolitichefen til at benytte et tilsvarende køretøj.

Den manglende godkendelse fra Færdselsstyrelsen begrundes med følgende:

- Køretøjer, der vejer mere end 3500 kg skal være forsynet med ABS-bremser. Det pågældende køretøjs egenvægt er 2400 kg med en maksimal totalvægt på 5000 kg.

- Da køretøjet er af en ny konstruktion med hydrostatisk fremdrift hvilket vil sige uden gearkasse er det ikke teknisk muligt at montere ABS-bremser på køretøjet.

- Færdselsstyrelsen har indplaceret LADOG-køretøjet i kategori N2 hvilket vil sige som lastbil. Det er dog ikke umiddelbart oplagt, at køretøjet skal indplaceres i denne kategori, da køretøjets egenvægt for det første alene udgør 2400 kg, og da det påmonterede udstyr vægtmæssigt kan variere fra 0-2600 kg. For det andet er der i færdselslovens bekendtgørelser ingen beskrivelse af krav til bremser forbundet til hydrostatisk fremdrift. LADOG-køretøjet er med andre ord svært at indplacere i de gængse kategorier.

Køretøjet er allerede godkendt og benyttes i følgende lande: Tyskland, Frankrig, Schweiz, Østrig, Belgien, Finland, Italien og Slovenien.

Kan Kommissionen venligst besvare følgende spørgsmål:

1. Er den danske færdselsstyrelses stramme fortolkning af reglerne omkring ABS-bremser i overensstemmelse med EU's konkurrencelovgivning?

2. Er den danske færdselsstyrelses stramme fortolkning af reglerne omkring ABS-bremser i overensstemmelse med EU-princippet om gensidig anerkendelse?

Svar afgivet på Kommissionens vegne af Erkki Liikanen

(30. juli 2003)

Typegodkendelser kan indrømmes enten på køretøjs- eller systemniveau i overensstemmelse med nationale eller EU-bestemmelser. Når et køretøj eller system typegodkendes i overensstemmelse med EU-direktiver, der harmoniserer reglerne på et bestemt område, er medlemsstaterne forpligtet til ikke at begrænse markedsføringen af det pågældende køretøj eller system. Når der er tale om ikke-harmoniserede EU-bestemmelser, må anvendelsen af nationale bestemmelser ikke fordreje det indre markeds funktion, og de skal bedømmes i overensstemmelse med EU-traktatens bestemmelser om fri bevægelighed for varer.

For så vidt angår godkendelse af køretøjer, er kun køretøjer af klasse M1 (dvs. personbiler) i øjeblikket forpligtet til en komplet EU-køretøjstypegodkendelse. Derfor er typegodkendelsen af alle køretøjer af klasse N undergivet national typegodkendelse og som følge deraf uden for det harmoniserede område. Medlemsstater, der afviser ibrugtagning på deres område af køretøjer, der er tilladt i andre medlemsstater, skal begrunde dette ud fra nødvendige og proportionelle årsager i overensstemmelse med bestemmelserne for det indre marked. Hvis imidlertid et køretøj er udstyret med et system, der er typegodkendt i henhold til et direktiv, kan ingen medlemsstat afvise markedsføring af det pågældende køretøj af grunde, der vedrører det pågældende system.

I medfør af bilag I, punkt 2.2.1.22, i Rådets direktiv 71/320/EØF af 26. juli 1971 om tilnærmelse af medlemsstaternes lovgivning om bremseapparater for visse kategorier af motordrevne køretøjer og påhængskøretøjer dertil(1), som ændret(2), for så vidt angår bremsesystemer, kræves det, at køretøjer af klasse N2 er forsynet med antiblokeringsanordninger (ABS), hvorimod ABS på køretøjer af klasse N1 er ikke er obligatorisk. I medfør af Rådets direktiv 70/156/EØF af 6. februar 1970 om typegodkendelse af motordrevne køretøjer og påhængskøretøjer dertil(3) defineres et køretøj af klasse N2 som et motorkøretøj, som anvendes til godstransport, med en totalvægt på mindst 3,5 tons og højst 12 tons. Hvis derfor et enkelt bremsesystem skal typegodkendes i overensstemmelse med Rådets direktiv 71/320/EØF som egnet til alle versioner af LADOG-universalkøretøjet, skal systemet omfatte ABS, da visse versioner af køretøjet vil blive indplaceret i klasse N2, i henhold til de foreliggende oplysninger.

Rådets direktiv 71/320/EØF skelner ikke mellem fremdriftssystemer, omend det måske kan antages, at bestemmelserne er blevet udarbejdet uden speciel hensyntagen til hydrostatiske systemer, da disse normalt ikke bruges på køretøjer til brug på vej. Hvis det teknisk er umuligt at typegodkende et bremsesystem til et køretøj med hydrostatisk fremdrift, fordi prøvningsmetoden i Rådets direktiv 71/320/EØF ikke er velegnet, kan fabrikanten anmode den afprøvende myndighed om at ansøge om en undtagelse fra bestemmelserne i Rådets direktiv 71/320/EF i overensstemmelse artikel 8, stk. 2, litra c, i Rådets direktiv 70/156/EØF.

Afsluttende kan det bemærkes, at køretøjer af klasse N ikke er underkastet krav om en komplet EU-køretøjstypegodkendelse, og at de danske myndigheder derfor er berettigede til at anvende deres egen nationale typegodkendelsesordning for denne type køretøjer. Sådanne ordninger må ikke indeholde bestemmelser, der er strammere end dem, der er indeholdt i de relevante EU-direktiver, og typegodkendelser udstedt i henhold til EU-direktiverne skal accepteres. Ud fra de foreliggende oplysninger er den danske færdselsstyrelses klassificering af LADOG-køretøjet i klasse N2 med det deraf følgende krav om ABS-bremser i overensstemmelse med de relevante EU-direktiver. De danske myndigheder er ikke forpligtede til at anerkende nationale typegodkendelser fra andre medlemsstater, da kravene, hvorpå sådanne godkendelser er baseret, ikke nødvendigvis er de samme som i Danmark. De danske myndigheder skal imidlertid begrunde ethvert afslag med nødvendige og proportionelle grunde i overensstemmelse med bestemmelserne for det indre marked.

(1) EFT L 202 af 6.9.1971.

(2) EFT L 267 af 4.10.2002.

(3) EFT L 42 af 23.2.1970.